b'\n_START_ARTICLE_\nRitva Laurila\n_START_PARAGRAPH_\nRitva Tellervo Laurila (o.s. Toivonen 13. huhtikuuta 1932 Helsinki \xe2\x80\x93 10. kes\xc3\xa4kuuta 2014 Helsinki) oli suomalainen toimittaja, kokoomusta edustava poliitikko ja kaupunkineuvos. H\xc3\xa4n oli kansanedustaja vuosina 1978\xe2\x80\x931995 ja Euroopan parlamentin j\xc3\xa4sen vuosina 1995\xe2\x80\x931996 ja 1999. _NEWLINE_Laurila valmistui ylioppilaaksi 1950 ja filosofian maisteriksi Helsingin yliopistosta 1953. Ammatiltaan h\xc3\xa4n oli \xc3\xa4idinkielen opettaja. Laurila ty\xc3\xb6skenteli Ilta-Sanomien toimittajana 1953\xe2\x80\x931955 ja \xc3\xa4idinkielen ja historian opettajana Apollon yhteiskoulussa 1953\xe2\x80\x931955. Vuonna 1956 h\xc3\xa4n oli ASLA-stipendiaattina Yhdysvalloissa Missourin yliopistossa. Sen j\xc3\xa4lkeen Laurila asui muutaman vuoden Istanbulissa Turkissa. H\xc3\xa4n ty\xc3\xb6skenteli Suomen Punaisen Ristin tiedotussihteerin\xc3\xa4 1959\xe2\x80\x931961 ja Terveydenhoitolehden sek\xc3\xa4 Kotil\xc3\xa4\xc3\xa4k\xc3\xa4ri-lehden toimittajana, toimitussihteerin\xc3\xa4, toimitusp\xc3\xa4\xc3\xa4llikk\xc3\xb6n\xc3\xa4 ja p\xc3\xa4\xc3\xa4toimittajana 1961\xe2\x80\x931979._NEWLINE_Laurila valittiin Helsingin kaupunginvaltuustoon 1973. H\xc3\xa4n toimi muun muassa kokoomuksen valtuustoryhm\xc3\xa4n ja kaupunginhallituksen puheenjohtajana sek\xc3\xa4 HYKS:n ja  HUS:n hallitusten puheenjohtajana. Eduskuntaan h\xc3\xa4n nousi syyskuussa 1978 Harri Holkerin seuraajaksi. Laurilaa kiinnostivat kansanedustajana erityisesti terveydenhuolto ja kansainv\xc3\xa4liset asiat._NEWLINE_Laurila oli Kokoomusnaisten puheenjohtaja 1986\xe2\x80\x931991. H\xc3\xa4n toimi my\xc3\xb6s Lastenlinnan s\xc3\xa4\xc3\xa4ti\xc3\xb6n hallituksen puheenjohtajana. Laurila oli el\xc3\xa4kel\xc3\xa4isj\xc3\xa4rjest\xc3\xb6 Kansallinen senioriliitto ry:n puheenjohtajana 2004\xe2\x80\x932008.'